Polisie lê beslag op 187 vuurwapens sonder lisensies | Netwerk24
Verskeie pistole, haelgewere, gewere asook tuisgemaakte vuurwapens is deur die polisie gekonfiskeer.Foto: SAPD
Die polisie het vandeesmaand op 187 ongelisensieerde vuurwapens en 1 801 patrone tydens verskeie operasies in KwaZulu-Natal beslag gelê.
“Sowat 228 mense is in September in hegtenis geneem in verband met die besit van ongelisensieerde vuurwapens en ammunisie,” het brig. Jay Naicker, polisiewoordvoerder in KwaZulu-Natal, gesê.
Volgens Naicker het die polisie gefokus op gebiede waar konflik, taxigeweld, veediefstal en ander ernstige misdade algemeen voorkom. Die polisie het verskeie pistole, haelgewere, gewere asook tuisgemaakte vuurwapens gekonfiskeer.
Lt.genl. Khombinkosi Jula, provinsiale kommissaris, het polisiebeamptes geprys vir hul toewyding om ongelisensieerde vuurwapens te verwyder. “Ek het opgemerk die polisie poog om ongelisensieerde vuurwapens uit die hande van misdadigers te verwyder. Ek doen daarom weer ’n beroep op wetsgehoorsame burgers om hul naaste polisiestasie of die Stop Misdaadnommer by 08600 10111 te kontak met enige wenke oor ongelisensieerde vuurwapens,” sê Jula.
Meer oor: Kwazulu-Natal (Kzn) | Misdaad | Ongelisensieerde Vuurwapens | Beslaglegging